Arriba a Gandia la X edició del 'Sona Baixet Fest'
26 febrer 2024

## Arriba a Gandia la X edició del 'Sona Baixet Fest'26 febrer 2024Última actualització: 26 febrer 2024

![](../gestion/img/d1115c5adff4d3d494775ba2511b3cf9bd46527c59c2d60dc71010c0f56e7771.jpg)  
  

L'**edil delegada de Cultura, Balbina Sendra** i la **gerent del Teatre del Raval, Isabel Cogollos**, han presentat la **X edició del Sona Baixet Fest**, que tindrà lloc entre el pròxim **23 i el 24 de març**.

  
_“La idea d'aquesta iniciativa és crear una experiència intergeneracional, però basada, principalment, en els gustos dels més xicotets de la ciutat”_, ha destacat Cogollos. A més, engloba **diferents disciplines com la música, el teatre, o el treball corporal**, que poden veure i gaudir totes les persones.

  
Enguany, el festival comptarà amb actuacions musicals que aniran des del rock amb valors del grup Wilfrid Energia Humana fins a Rah-Mon Roma, que enllaça tradició i futur en els seus concerts. A més, hi haurà espectacles de companyies com Els Fantasmes del Raval o l'espai d'acrobàcies aèries Spiracle, que després durà a terme un taller.

  
Els assistents també podran gaudir de la presència de Rodamons Teatre, que ensenyarà els aspectes més importants de la psicomotricitat, del taller d'humor i malabars de «El professor de tenis», o de Begoña Tena, que actuarà per als bebés més xicotets amb la seua funció «El volcà blau».

  
Per si no fos prou, es projectarà la pel·lícula 'Zog i els doctors voladors' en la qual, tal com ha esmentat la gerent _«es desmunten els rols de gènere»_, i es podrà gaudir en tot moment de la mini-disc de «El triangulista». Finalment, hi haurà un apartat gastronòmic que serà a càrrec de Ca Saforaui.

  
_«Hem intentat que totes les activitats siguen d'agrupacions de la comarca. Per això, comptem amb la col·laboració de Espurna, que prestarà alguns dels seus espais per a diverses funcions, i de Ca Saforaui»_, ha assenyalat Cogollos.

  
Per part seua, Sendra ha agraït tot el treball del Teatre del Raval i ha posat en valor el fet que una entitat de la Safor _«treballe amb unes altres del territori per a dinamitzar el teixit associatiu, cultural i comercial de la ciutat i de la seua societat. Des de l'ajuntament de Gandia donem suport a aquest tipus d'iniciatives perquè van més enllà de les activitats normals. Creiem que hem de secundar amb tota mena de manifestacions culturals»_.

  
Respecte als preus, **l'abonament de tots dos dies costa 12 euros si es compra de forma anticipada i en línia, i 16 euros si s'aconsegueix en taquilla. Les entrades d'un dia, tenen un preu de 10 euros si s'adquireixen per la [web del festival](https://sonabaixet.com/), i de 14 euros si no**.

  
Finalment, la gerent ha aprofitat per a explicar que els escenaris de cada espectacle i la programació completa poden consultar-se en la pàgina web Sona Baixet.com.